Predkladacia správa

Ministerstvo výstavby a regionálneho rozvoja SR predkladá uvedený materiál na základe vlastnej iniciatívy. 

Cieľom materiálu je informovať o dôvodoch realokácie navrhovanej v rámci Jednotného programového dokumentu NUTS 2 – Bratislava cieľ 2 (ďalej len JPD 2).

Samotný materiál je rozdelený do 3 častí, ktoré riešia realokácie v rámci programu JPD 2. Na základe výsledkov vyhodnotenia 1. a 2. výzvy na predkladanie projektov, Ministerstvo výstavby a regionálneho rozvoja SR ako riadiaci orgán pre program JPD 2 navrhuje realokáciu finančných prostriedkov z opatrenia 1.2. do opatrenia 1.5., ďalej je to realokácia z opatrenia 1.1. do opatrenia 1.5. a posledná realokácia je navrhovaná z opatrenia 1.3. do opatrenia 1.4.

V materiáli je uvedená analýza, ktorá porovnáva jednotlivé opatrenia programu JPD 2 v stanovených ukazovateľoch a dôvody predmetnej realokácie.

Na záver si dovoľujeme podotknúť, že po schválení navrhovanej realokácie Vládou SR, bude predmetný materiál predložený ešte v roku 2005 na riadnom zasadnutí Monitorovacieho výboru pre JPD 2. Po schválení materiálu Monitorovacím výborom pre JPD 2 bude uvedená realokácia zaslaná Európskej  komisii vo forme aktualizácie programového doplnku JPD 2.

Predkladaný materiál nemá dopad na štátny rozpočet.